钦定古今图书集成/明伦汇编/官常典/第753卷 > 张肇祚〈父其廉 弟肇祐 景曜 景星 子绣〉
## 钦定古今图书集成/明伦汇编/官常典/第753卷 > 张肇祚〈父其廉 弟肇祐 景曜 景星 子绣〉

按《济南府志》：“肇祚，号苍垣，长清人。以恩贡，筮仕香河。
甫莅任，兴学课士，嗣是而破天荒，登科者二人。后甲
第联绵，皆其所首拔者。有邑蠹结交近侍，官吏畏之
如虎，肇祚独毅然逐去之。荐剡称其兴学剔奸，循良
为最，洵不诬矣。致政家居，六子皆为诸生。癸未邑城
寇警，肇祚父子祖孙守护东城，昼夜不懈者五月馀。”
城陷被执，不屈。一时父其廉，弟肇祐、景曜、景星，子绣，
同殉难。子缤，重伤复苏。识者谓“天不绝善人”焉。